Բրենդա Լի

**Բրենդա Մեյ Թարպլի** (,), հայտնի որպես Բրենդա Լի, ամերիկացի երգչուհի է, ով մեծ հաջողություններ է գրանցել ռոքաբիլի, փոփ, քանթրի և Սուրբ Ծննդյան երաժշտության ժանրերում: Ծնվել է 1944 թվականի դեկտեմբերի 11-ին և արդեն 12 տարեկանում՝ 1957 թվականին, գրանցել է իր առաջին հիթը «*[[Billboard]]»*-ում: Նրա խորհրդանշական երգերից են *«Sweet Nothin’s»*-ը, *«I’m Sorry»*-ն, *«I Want to Be Wanted»*-ը և ժամանակի Սուրբ Ծննդյան դասականը՝ *«[[Rockin’ Around the Christmas Tree]]»*-ը: Հատկանշական է, որ այս տոնական երգը 2023 թվականին գլխավորել է ԱՄՆ-ի «*[[Billboard Hot 100]]»*-ը՝ Լիին դարձնելով ամենատարեց արտիստը, ով երբևէ գլխավորել է այս չարթը:

Վաճառելով ավելի քան 100 միլիոն ձայնասկավառակ ողջ աշխարհում՝ Բրենդա Լին 20-րդ դարի ամենահաջողակ ամերիկացի արտիստներից մեկն է: Լին դարձավ երկրորդ կինը (Կոնի Ֆրենսիսից հետո), ով գլխավորեց «*Billboard Hot 100»*-ը, երբ 1960 թվականին նրա *«I’m Sorry»* երգը զբաղեցրեց առաջին տեղը: 1960-ականների ընթացքում ԱՄՆ-ում ունեցած հաջողությունները նրան ճանաչում բերեցին որպես «*Billboard»*-ի տասնամյակի լավագույն կին արտիստ և չորս արտիստներից մեկը, ովքեր ամենաշատ սինգլներն են գրանցել չարթերում՝ Էլվիս Փրեսլիից, «*[[The Beatles]]*»-ից և Ռեյ Չարլզից հետո: Նրա պարգևների թվում են *[[Գրեմմի]]* մրցանակը, չորս «*NARM»* մրցանակ, երեք «*NME»* մրցանակ և հինգ «*Edison»* մրցանակ: Նա առաջին կինն է, ով ընդգրկվել է թե՛ «Քանթրի երաժշտության փառքի սրահ»-ում, թե՛ «Ռոքնռոլի փառքի սրահ»-ում: 2023 թվականին «*[[Rolling Stone]]»*-ը նրան ճանաչեց բոլոր ժամանակների լավագույն երգիչներից մեկը:

## Վաղ կյանք և կրթություն
Բրենդա Մեյ Թարպլին ծնվել է 1944 թվականի դեկտեմբերի 11-ին՝ Ջորջիայի Ատլանտա քաղաքի Գրեյդի հիվանդանոցի բարեգործական բաժանմունքում՝ ծնողներ Էնի Գրեյսի (ծննդյան անունը՝ Յարբրո, 1921–2006) և Ռուբեն Լինդսի Թարպլիի (1909–1953) ընտանիքում։ Ծննդյան պահին նա կշռում էր ընդամենը 2 կգ 123 գրամ։ Լին հաճախել է տարրական դպրոցներ այնտեղ, որտեղ նրա հայրը գտնում էր աշխատանք՝ հիմնականում Ատլանտայի և Օգուստայի միջև։ Նրա ընտանիքը ապրում էր աղքատ պայմաններում. մեծ տարիքում նա շարունակում էր քնել նույն անկողնում՝ իր եղբոր և քրոջ հետ՝ երեք սենյականոց տանը, որտեղ չկար հոսող ջուր։ Ընտանեկան կյանքը կենտրոնացած էր ծնողների աշխատանք փնտրելու, ընտանիքի և բապտիստական եկեղեցու շուրջ, որտեղ Բրենդան ամեն կիրակի երգում էր մենակատարումներ։

Լիի հայրը ֆերմերի որդի էր։ Նրա հասակը 170 սմ էր, և նա թեև ձախլիկ էր՝ փայլուն բեյսբոլ խաղացող էր,երբ 11 տարի ծառայում էր ԱՄՆ բանակում։ Նրա մայրը Ջորջիայի Գրին շրջանի աշխատավոր դասակարգի ընտանիքից էր։

Թեև նրանց ընտանիքն  ջրամատակարարում չուներ մինչև հոր մահը, նրանք ունեին մարտկոցով աշխատող ռադիո, որն առանձնահատուկ հետաքրքրել էր Բրենդային դեռ մանկուց։ Մայրն ու քույրը հիշում էին, որ մինչև երեք տարեկան դառնալը նրան հաճախ տանում էին տեղի քաղցրավենիքի խանութ։ Նրանցից մեկը նրան դնում էր վաճառասեղանի վրա, և նա երգում էր՝ ստանալով կոնֆետներ կամ մանրադրամ։

## Գործունեություն
### Մանուկ կատարող
Բրենդա Լիի ձայնը, դեմքն ու բեմական ոճը նրան լայն ճանաչում են բերել դեռ փոքր տարիքից։ Հինգ տարեկանում նա առաջին տեղն է գրավել իր դպրոցի տաղանդների մրցույթում՝ երգելով *«Take Me Out to the Ball Game»*։ Նրա ելույթը դրական արձագանքներ է ստացել, ինչը նրան հնարավորություն է տվել հաճախակի մասնակցել տեղի ռադիո և հեռուստատեսային հաղորդումներին։

1953 թվականին Լին ութ տարեկան է եղել, երբ նրա հայրը մահացել է՝ շինարարական դժբախտ պատահարի հետևանքով։ Տասը տարեկանում Լին արդեն ընտանիքի հիմնական եկամտի աղբյուրն էր՝ երգելով տարբեր միջոցառումների, ինչպես նաև տեղական ռադիո և հեռուստատեսային հաղորդումների ժամանակ։ Այդ տարիներին նա կանոնավոր կերպով մասնակցում էր «*TV Ranch»* քանթրի երաժշտության շոուին՝ «*WAGA-TV»*-ով՝ Ատլանտայում։ Սակայն նա այնքան կարճահասակ էր, որ հաղորդավարն ստիպված էր բարձրախոս հենարանը իջեցնել հնարավորինս ցածր, իսկ Լիին կանգնեցնել փայտե արկղի վրա, որպեսզի հասնի միկրոֆոնին։ 1955 թվականին նրա մայրը՝ Գրեյս Թարպլին, ամուսնացավ Բյուել Ջեյ Ռեյնուոթերի հետ, ով ընտանիքին տեղափոխեց Օհայո նահանգի Ցինցինատի, որտեղ աշխատում էր «*Jimmie Skinner Music Center»*-ում։ Լին այնտեղ ելույթ էր ունենում Սքիների հետ` ձայնագրությունների խանութում, որը երկու շաբաթօրյա ծրագրով հեռարձակվում էր Կենտուկի նահանգի Նյուպորտ քաղաքից՝ «*WNOP»* ռադիոկայանով։ Շուտով ընտանիքը վերադարձավ Ջորջիա, այս անգամ՝ Օգուստա, որտեղ Լին հանդես եկավ «*The Peach Blossom Special»* շոուում՝ «*WJAT-AM»*-ով` Սվեյնսբորոյում։

### Ազգային ճանաչում և աստղային կարգավիճակ
Բրենդա Լիի մեծ հաջողությունը տեղի ունեցավ 1955 թվականի փետրվարին, երբ նա հրաժարվեց $30 (2022 թվականի արժեքով՝ $334) վճարով մասնակցել Սվեյնսբորոյի ռադիոհաղորդմանը՝ Ատլանտայում ներկա լինելու համար Ռեդ Ֆոլիի «*Ozark Jubilee»* ABC-TV-ի ծրագրի շրջիկ շոուին։ Ատլանտայի ռադիոհաղորդավարներից մեկը համոզեց Ֆոլիին լսել Բրենդային՝ նախքան շոուն։ Լսելով նրան՝ Ֆոլին համաձայնեց, որ Լին կատարի *«Jambalaya»* երգը նույն երեկո՝ առանց փորձի։ Ֆոլին ավելի ուշ հիշում էր այն պահերը, որոնք հաջորդեցին նրա ելույթին։

1955 թվականի մարտի 31-ին տասնամյա Բրենդան իր դեբյուտը կատարեց Միսսուրի նահանգի Սպրինգֆիլդ քաղաքում՝ «*Ozark Jubilee»*-ի շրջանակներում, բայց նրա մայրն ու մենեջերը 1957 թվականին հայց ներկայացրեցին, որն ավարտին դրեց նրա հինգ տարվա պայմանագիրը շոուի հետ, նա շարունակում էր կանոնավոր կերպով մասնակցել ծրագրին դրա ամբողջ տևողության ընթացքում։

Մոտ երկու ամիս անց՝ 1956 թվականի հուլիսի 30-ին, «*Decca Records»*-ը նրան առաջարկեց պայմանագիր։ Նրա առաջին ձայնագրությունը դարձավ *«Jambalaya»-ն՝* *«Bigelow 6-200»* երգով։ Նրա երկրորդ սինգլը ներառում էր Սուրբ Ծննդյան երկու զվարճալի երգեր՝ *«I’m Gonna Lasso Santa Claus»* և *«Christy Christmas»*: Չնայած նա 1956 թվականի դեկտեմբերի 11-ին դարձավ 12 տարեկան՝ առաջին երկու սինգլները ներկայացնում էին նրան որպես «Փոքրիկ Բրենդա Լի»։

1956 թվականի թողարկումները չկարողացան հիթ դառնալ, բայց նրա՝ 1957 թվականի առաջին սինգլը՝ Հյու Էշլիի գրած *«One Step at a Time»* երգը, հաջողություն գրանցեց թե՛ փոփ, թե՛ քանթրի ժանրերում։ Նրա հաջորդ հիթը՝ *«Dynamite»*-ը,նրան պարգևեց իր մշտական մականունը՝ «Փոքրիկ ռումբ»։

Սկզբում Լին հայտնի դարձավ քանթրի երաժշտության վայրերում և շոուներում ելույթ ունենալով։ Սակայն նրա ձայնագրության լեյբլն ու մենեջմենթը որոշեցին նրան ներկայացնել բացառապես որպես փոփ երգչուհի։ Արդյունքում նրա 1960-ականների լավագույն հայտնի երգերից և ոչ մեկը չթողարկվեց քանթրի ռադիոյով։ Չնայած նրա քանթրի հնչողությանը և Նեշվիլի լավագույն երաժիշտների մասնակցությանը, նա չունեցավ ևս մեկ քանթրի հիթ՝ մինչև 1969 թվականը՝ *«Johnny One Time»* երգով։

### Ամենամեծ հաջողությունը 1958-1966
Բրենդա Լին իր ամենամեծ հաջողությունը փոփ չարթերում գրանցեց 1950-ականների վերջին և 1960-ականների կեսերին՝ ռոքնռոլ և ռոքաբիլլի ոճի երգերով։ Նրա ամենահայտնի հիթերն էին՝ *«Jambalaya»*, *«Sweet Nothin's»* (№ 4՝ գրված քանթրի երաժիշտ Ռոնի Սելֆի կողմից), *«I Want to Be Wanted»* (№ 1), *«All Alone Am I»* (№ 3) և *«Fool #1»* (№ 3): Նա նաև հիթեր ունեցավ ավելի փոփ ուղղվածությամբ, ինչպիսիք էին՝ *«That's All You Gotta Do»* (№ 6), *«Emotions»* (№ 7), *«You Can Depend on Me»* (№ 6), *«Dum Dum»* (№ 4), 1962 թվականի *«Break It to Me Gently»* (№ 2), *«Everybody Loves Me But You»* (№ 6) և *«As Usual»* (№ 12): Լիի 9 անընդմեջ հիթերը, որոնք տեղ զբաղեցրին «*[[Billboard Hot 100]]*»-ի թոփ 10-ում 1960-1962 թվականներին, ռեկորդային դարձան մենակատար կանանց համար՝ կրկնվելով միայն 1986 թվականին՝ Մադոննայի կողմից։

1958 թվականին, երբ Լին 13 տարեկան էր, պրոդյուսեր Օուեն Բրեդլին առաջարկեց նրան ձայնագրել Ջոնի Մարկսի նոր երգը։ Մարկսը հայտնի էր Սուրբ Ծննդյան երգեր գրելով, որոնցից ամենահայտնիներ էին *«Rudolph the Red-Nosed Reindeer»* (Ջին Օթրի) և *«A Holly Jolly Christmas»* (Բարլ Այվս): Լին ձայնագրեց *«Rockin' Around the Christmas Tree»* երգը 1958 թվականի հուլիսին՝ Հենք Գարլենդի կիթառի նվագակցությամբ և Նեշվիլի սաքսոֆոնահար Բութս Ռանդոլֆի կատարմամբ։ «Decca Records»-ը նոյեմբերին թողարկեց երգը, բայց այն վաճառվեց ընդամենը 5000 օրինակով։ Այն կրկին անհաջող էր 1959-ի վերաթողարկման ժամանակ։ Սակայն հետագա տարիներին երգը վաճառվեց ավելի քան հինգ միլիոն օրինակով։ 2017 թվականից սկսած՝ այն ամեն տարի հայտնվում է «*Billboard Hot 100*»-ում, իսկ 2023 թվականի դեկտեմբերի դրությամբ հասել է 54 շաբաթվա ցուցանիշի՝ 2023-ին գրավելով առաջին տեղը։
մինի|Լիին հանձնվել է ոսկե սկավառակ «I'm Sorry» երգի համարCash Box ամսագրի շապիկ, 1960 թ. օգոստոսի 27:
ձախից|մինի|1960 թ. նոյեմբերի 21-ի «Rockin' Around the Christmas Tree» երգի գովազդը «Billboard» ամսագրում
1960 թվականին Լին ձայնագրեց իր հայտնի երգը՝ *«I’m Sorry»*: Սակայն երգը մի քանի ամիս ուշ թողարկվեց, քանի որ մտավախություն կար, որ 15-ամյա Լին չէր հասկանում երգի սիրային թեման։ Երգը դարձավ 1960 թվականի ամենամեծ հիթերից մեկը՝ գրավելով ԱՄՆ-ում՝ «*№ 1*» և Մեծ Բրիտանիայում ՝ «*№ 12*» հորիզոնականները։ Այն դարձավ նրա առաջին ոսկե սինգլը և ներկայացվեց «*[[Գրեմմի]]*» մրցանակի։ Չնայած այն պաշտոնապես չէր թողարկվել որպես քանթրի երգ, այն առաջին հիթերից մեկն էր, որն օգտագործում էր Նեշվիլի ձայնային ոճը՝ նվագախմբի և հարմոնիկ ֆոնային վոկալների միջոցով։

*«Rockin' Around the Christmas Tree»* երգը վերջապես արժանացավ ուշադրության իր երրորդ թողարկման ժամանակ՝ մի քանի ամիս անց։ Այն դարձավ ամենամյա Սուրբ Ծննդյան դասական երգ և ներկայումս ասոցացվում է Բրենդա Լիի հետ։

Նրա վերջին հիթը ԱՄՆ-ի փոփ չարթերում՝ բացառությամբ *«Rockin' Around the Christmas Tree»* երգի ամենամյա վերաթողարկումների, 1963 թվականի *«Losing You»* երգն էր (№ 6):

1964 թվականին *«As Usual»* երգը հասավ № 12-ին՝ ԱՄՆ-ում և № 5-ին՝ Մեծ Բրիտանիայում, իսկ *«Coming on Strong»*՝ № 11-ին՝ ԱՄՆ-ում։ Նույն թվականին *«Is It True»* երգը «*№ 17*» հորիզոնականն էր զբաղեցնում թե՛ ԱՄՆ-ում, թե՛ Մեծ Բրիտանիայում։ Երգը ձայնագրվել էր Լոնդոնում՝ Միկի Մոստի պրոդյուսերությամբ, իսկ կիթառ նվագում էին Ջիմ Փեյջը և Բիգ Ջիմ Սալիվանը։ Այնուամենայնիվ, երգի լրացուցիչ կիթառային հատվածները ձայնագրվել էին Նեշվիլում։

### Միջազգային ճանաչում
մինի|Բրենդա Լին Գրանադայում, Սուտոն, ապրիլ, 1962 թիվ
Բրենդա Լին հայտնի դարձավ Մեծ Բրիտանիայում՝ իր կարիերայի սկզբնական փուլից։ 1959 թվականին, մինչ ԱՄՆ-ում փոփ երաժշտության մեջ մեծ ճանաչում կստանար, նա ելույթ ունեցավ բրիտանական հեռուստատեսությամբ։ Նրա առաջին հիթ սինգլը Մեծ Բրիտանիայում *«Sweet Nothin's»* երգն էր, որը 1960 թվականի գարնանը գրավեց «*UK Singles Chart*»-ի 4-րդ հորիզոնականը։ 1961 թվականին Լին Մեծ Բրիտանիայում ունեցավ ևս մեկ հիթ՝ *«Let's Jump the Broomstick»* երգը։ Այն ռոքաբիլլի ոճի կատարում էր, որը ձայնագրվել էր 1959 թվականին և չնայած ԱՄՆ-ում չարթերում չէր հայտնվել, Մեծ Բրիտանիայում հասավ «*№ 12*»-ի։

Լին ուներ երկու տասնյակի լավագույն հիթեր Մեծ Բրիտանիայում, որոնք նրա հայրենիքում՝ ԱՄՆ-ում որպես սինգլ չէին թողարկվել։ Դրանցից առաջինը՝ *«Speak to Me Pretty»*, 1962 թվականի մայիսին հասավ «*№ 3*»-ի և դարձավ նրա մեծագույն հիթը Մեծ Բրիտանիայում՝ ըստ չարթերի։ Նրան հետևեց *«Here Comes That Feeling»* երգը, որը 1962 թվականի ամռանը զբաղեցրեց «*№ 5*» հորիզոնականը։ Այս երգը ԱՄՆ-ում թողարկվել էր որպես *«Everybody Loves Me But You»* (որն զբաղեցրել էր «*Billboard Hot 100*»-ի № 6-ը)։ Այնուամենայնիվ, *«Here Comes That Feeling»*-ը նույնպես հայտնվեց «*Billboard Hot 100*»-ում՝ զբաղեցնելով «*№ 89*»-ը։

1962 թվականին, երբ Լին շրջագայության էր Գերմանիայում, նա ելույթ ունեցավ Համբուրգի «*Star-Club*»-ում, որտեղ «*[[The Beatles]]*»-ը հանդես եկավ որպես նախաբացման խումբ։ Լին Մեծ Բրիտանիայում մեծ հաջողություն ունեցավ նաև *«All Alone Am I»* (№ 7, 1963) և *«As Usual»* (№ 5, 1964) երգերով։

Լին առաջին անգամ այցելեց Մեծ Բրիտանիա 1959 թվականի ապրիլին՝ վերջին պահին փոխարինելով «*Oh Boy!»* շոուի հյուրերից մեկին։ Նա առաջին անգամ շրջագայեց Մեծ Բրիտանիայում՝ 1962 թվականի մարտին և ապրիլին՝ Ջին Վինսենտի և «*Sounds Incorporated»* խմբի հետ։ Երկրորդ շրջագայությունը տեղի ունեցավ 1963 թվականի մարտին, որտեղ նրան աջակցում էին «*The Bachelors»*, «*Tony Sheridan»*, «*Mike Berry»*, և «*Sounds Incorporated»* խմբերը։0

1963 թվականին Լին շրջագայել է նաև Իռլանդիայում և հայտնվել «*Spotlight»* ամսագրի շապիկին։

1964 թվականի նոյեմբերի 2-ին Լին հանդես եկավ «*Royal Variety Performance»*-ի ժամանակ՝ Թագուհի Ելիզավետա II-ի առջև՝ Լոնդոնի Պալադիումում։ Այնուհետև նա կրկին շրջագայեց՝ Մեծ Բրիտանիայում 1964 թվականի նոյեմբեր-դեկտեմբերին, որտեղ նրան աջակցում էին տարբեր հայտնի խմբեր, ներառյալ «*Manfred Mann»*, «*Johnny Kidd & the Pirates»*, «*Wayne Fontana & the Mindbenders»*, և «*The Tornados»*:

### 1970-1992
մինի|Լին 1977 թվականին
1970-ականների սկզբին Բրենդա Լին վերադառնում է իր քանթրի երաժշտական արմատներին և հաջողությամբ վերականգնում իր կարիերան այդ ժանրում։ Հեռուստատեսության պրոդյուսեր Սեմ Լովուլոն իր 1996 թվականի հուշերում նշում է, որ Լիի 1972 թվականին «*Hee Haw»* հաղորդմանը մասնակցությունը կարևոր դեր է ունեցել նրա կարիերայի վերելքում։ Լին կարողանում է ամերիկյան քանթրի երաժշտության հիթ շքերթում հասնել լավագույն տասնյակ, առաջինը ՝ 1973 թվականի *«Nobody Wins»* երգով, որը ոչ միայն հասավ լավագույն հնգյակ, այլև դարձավ նրա վերջին հիթը «*Թոփ 100 փոփ*» հիթ շքերթում՝ հասնելով 70-րդ հորիզոնականին։ Նույն տարում Մարկ Ջեյմսի հեղինակած *«Sunday Sunrise»* երգը զբաղեցրեց 6-րդ տեղը «*Billboard»* ամսագրի «*Hot Country Singles*» աղյուսակում։

Լիի քանթրի երաժշտության հաջողությունները շարունակվեցին *«Wrong Ideas»* և *«Big Four Poster Bed»* (1974) երգերով, իսկ հետո՝ *«Rock on Baby»* և *«He's My Rock»* (1975)։ Մի քանի տարվա ընթացքում համեմատաբար քիչ հիթերից հետո նա կրկին վերադարձավ լավագույն տասնյակ՝ 1979 թվականին *«Tell Me What It's Like»* երգով։ Նրա հաջողությունը շարունակվեց 1980 թվականին երկու նոր հիթերով՝ *«The Cowgirl and the Dandy»* և *«Broken Trust»*, վերջինս ուղեկցված էր «*Oak Ridge Boys*» խմբի վոկալով։1982 թվականին Լին մասնակցեց «*The Winning Hand»* ալբոմի ձայնագրմանը, որտեղ համագործակցեց Դոլլի Փարթոնի, Քրիս Քրիստոֆերսոնի և Ուիլի Նելսոնի հետ։ Ալբոմը անսպասելի հաջողություն ունեցավ և տեղ զբաղեցրեց ԱՄՆ-ի քանթրի ալբոմների լավագույն տասնյակում։ Նրա վերջին լայնորեն ճանաչված հիթերից մեկը դարձավ Ջորջ Ջոնսի հետ՝ 1984 թվականին ձայնագրված դուետը՝ *«Hallelujah, I Love Her So»*։ Հետաքրքիր է, որ Լին այս երգը նախապես ձայնագրել և թողարկել էր 1960 թվականին իր «*This Is...Brenda»* ալբոմում։ 1992 թվականին նա կրկին համագործակցեց՝ ձայնագրելով *«You’ll Never Know»* դուետը՝ Վիլի ԴեՎիլիի հետ՝ նրա «*Loup Garou»* ալբոմի համար։

### 2000-2016: Կենսագրություն և Քանթրի Երաժշտության Փառքի Սրահ
Բրենդա Լիի ինքնակենսագրությունը՝ *«Little Miss Dynamite: The Life and Times of Brenda Lee»*, լույս է տեսել «*Hyperion*» հրատարակչության կողմից` 2002 թվականին։

Լիի վերջին ալբոմը թողարկվել է 2007 թվականին և հանդիսանում է ավետարանական երգերի հավաքածու։ Նա այլևս շրջագայությունների չի մասնակցում և հազվադեպ է ելույթ ունենում։ Վերջին տարիներին Լին ակտիվորեն ներգրավված է «Քանթրի Երաժշտության Փառքի Սրահի և Թանգարանի» աշխատանքներում։ 2000 թվականի հոկտեմբերի 4-ին Լին «Քանթրի Երաժշտության Փառքի Սրահում» ընդունեց քանթրի երաժշտության լեգենդներ Ֆարոն Յանգին և Չարլի Փրայդին։ Լին հաճախ է հանդես գալիս որպես ամենամյա նոր անդամների հայտարարող և հանդիսավոր արարողության ընթացքում նրանց հանձնում է անդամակցության մեդալները։ Վերջին inductees-ը, որոնց Լին հայտարարեց և ներկայացրեց 2016 թվականին, հանդիսանում էին Ռենդի Թրավիսը, Չարլի Դանիելսը և Ֆրեդ Ֆոսթերը։

### 2019-ից առ այսօր. «''Rockin' Around the Christmas Tree''»-ի 65-ամյակը
2012 թվականին «*[[Billboard]]»*-ի կրկնվող երգերի կանոնների փոփոխությունից ի վեր Բրենդա Լիի «*Rockin' Around the Christmas Tree*»-ն սկսեց ամեն տարի վերադառնալ «*[[Billboard Hot 100]]»*-ում` 2015 թվականից։ 2019 թվականի դեկտեմբերի 21-ի «*Hot 100»*-ի աղյուսակում երգը նոր գագաթնակետի հասավ՝ զբաղեցնելով 3 հորիզոնականը՝ ունենալով 37.1 միլիոն դիտումներ և 5,000 թվային վաճառք։ Հաջորդ շաբաթ այն բարձրացավ 2 հորիզոնական, որտեղ մնաց երկու շաբաթ շարունակ։ 2019-ից 2022 թվականներին երգը կրկին հասավ 2 հորիզոնական՝ զիջելով Մարայա Քերիի «*[[All I Want for Christmas Is You|All I Want for Christmas Is You»]]* երգին։

2023 թվականի նոյեմբերին, երգի 65-ամյակի առթիվ, Լին թողարկեց տեսահոլովակ, որտեղ նա համընթաց շարժվում է երգի բնօրինակ ձայնագրությանը՝ տնային խնջույքի շրջանակում՝ Տանիա Թաքերի և Տրիշա Յերվուդի հետ միասին։ Լին նաև միացավ «*[[ՏիկՏոկ|TikTok]]»* սոցիալական հարթակին՝ երգի առաջխաղացման համար՝ հրապարակելով տեսանյութեր, որտեղ հիշում է երգի պատմությունն ու հաջողությունը։

2023 թվականի դեկտեմբերի 9-ի «*Billboard Hot 100»*-ի աղյուսակում «*Rockin' Around the Christmas Tree*»-ն առաջին անգամ զբաղեցրեց առաջին հորիզոնականը՝ դառնալով Լիի երրորդ համար 1 հիթը և առաջինը՝ 1960 թվականի «*I Want to Be Wanted*» երգից հետո։ 78 տարեկանում Լին դարձավ «*Hot 100»*-ում առաջին հորիզոնականը գրաված ամենատարեց կին կատարողը և ընդհանուր առմամբ ամենատարեց կատարողը՝ գերազանցելով համապատասխանաբար Շերի և Լուի Արմսթրոնգի ռեկորդները։ Հաջորդ շաբաթ նա պահպանեց առաջին տեղը, իսկ դեկտեմբերի 16-ին, 79 տարեկան դառնալով, կրկին գերազանցեց իր իսկ տարիքի ռեկորդը։ Երկու շաբաթվա դադարից հետո՝ 2024 թվականի հունվարի 6-ին նա կրկին վերադարձավ առաջին հորիզոնական՝ ևս մեկ շաբաթով։

2024 թվականի հոկտեմբերի 25-ին թողարկվեց Լիի կողմից հաստատված արհեստական ինտելեկտի օգնությամբ ստեղծված իսպաներեն տարբերակը՝ «*Noche Buena y Navidad*»։

2024 թվականի դեկտեմբերին «*[[Spotify]]»*-ը հայտարարեց, որ «*Rockin' Around the Christmas Tree*»-ն ընդգրկվել է պատմության ամենաշատ լսված տոնական երգերի տասնյակում՝ անցնելով մեկ միլիարդ լսումների շեմը։ ԱՄՆ «Ձայնագրային արդյունաբերության ասոցիացիան» («*RIAA*») նույն ամսում երգին շնորհեց «7×» պլատինե սերտիֆիկատ՝ 7 միլիոն թվային վաճառքի համար։

Նույն ամսին Լին պարգևատրվեց Թենեսի նահանգի կապիտոլիումում, որտեղ երգը պաշտոնապես հռչակվեց «Թենեսիի պաշտոնական տոնական» երգ։ Այս մասին օրենքի նախագիծը ներկայացվել էր 2023 թվականի դեկտեմբերին՝ «Թենեսիի Ներկայացուցիչների պալատ»-ի անդամ Ջեյսոն Փաուելի կողմից։ Այն ընդունվեց նահանգի օրենսդիր մարմնի կողմից և ստորագրվեց նահանգապետ Բիլ Լիի կողմից։

## Ժառանգություն և ճանաչում
1986 թվականի սեպտեմբերի 26-ին Բրենդա Լին ընդգրկվեց «Ատլանտայի երաժշտական փառքի սրահ»-ում՝ 5-րդ ամենամյա մրցանակաբաշխության ժամանակ, որը տեղի ունեցավ Ջորջիա նահանգի Ատլանտա քաղաքում՝ «*Raddison Inn»*-ում։ Նրան այս պատիվը շնորհվեց այնպիսի ճանաչված երաժիշտների կողքին, ինչպիսիք են Ռայլի Փաքեթը, Գիդ Թաները, Դեն Հորնսբին, Քլեյթոն ՄաքՄիշենը և Բութս Վուդոլը։ Լին 1990 և 2001 թվականներին երկու անգամ հայտնվեց «*[[Ռոքնռոլի փառքի սրահ]]*»-ի թեկնածուների վերջնական ցանկում, սակայն միայն 2002 թվականին նրան ընտրեցին և ընդգրկեցին այդ փառքի սրահում։

Նշելով ձայնագրման գործունեության 50-ամյակը՝ 2006 թվականի սեպտեմբերին նա դարձավ «*Source Foundation»*-ի կողմից Նեշվիլում շնորհվող «*Jo Meador-Walker Lifetime Achievement»* մրցանակի երկրորդ դափնեկիրը։ 1997 թվականին Լին ընդգրկվեց «Քանթրի երաժշտության փառքի սրահ»-ում, ինչպես նաև նա «Ռոքաբիլի փառքի սրահ»-ի և «Հիթ փառքի սրահ»-ի անդամ է։

2008 թվականին նրա «*Rockin' Around the Christmas Tree*» ձայնագրությունը նշանավորեց իր 50 տարին որպես տոնական դասական, իսկ 2009 թվականի փետրվարին Ձայնագրման Արվեստների և Գիտությունների Ազգային Ակադեմիան Լիին շնորհեց Գրեմմիի Կյանքի Նվաճումների մրցանակ։[7]

2023 թվականին «*[[Rolling Stone]]»* ամսագիրը Լիին բերեց 161-րդ տեղ՝ «*Բոլոր ժամանակների 200 մեծագույն երգիչներ»* ցանկում։

### Գրեմմի Մրցանակներ
''Գրեմմիի'' մրցանակը Ամերիկայի Միացյալ Նահանգների «*Ձայնագրման Արվեստների և Գիտությունների Ազգային Ակադեմիայի*» («*NARAS*») կողմից տրվող պատվավոր մրցանակ է՝ երաժշտության ոլորտում բացառիկ նվաճումները ճանաչելու համար։ Այն երաժշտական ոլորտում նույնքան կարևոր է, որքան այլ կատարողական արվեստների ոլորտներում տրվող մրցանակները՝ «*[[Էմմի]]*» (հեռուստատեսություն), *[[թոնի]]* (բեմական կատարումներ) և *[[Օսկար]]* (կինոարվեստ):

## Անձնական կյանք
1962 թվականի նոյեմբերին Բրենդա Լին հանդիպել է Չարլզ Ռոնալդ «Ռոնի» Շաքլեթին՝ Նեշվիլի տոնավաճառի Կոլիզեումում կայացած «*Bo Diddley*» և «*Jackie Wilson*»՝ Ջեկի Ուիլսոնի համերգի ժամանակ։ Նրանց հարաբերությունները արագ են զարգացել, և նրանք ամուսնացել են վեց ամիս անց՝ 1963 թվականի ապրիլի 24-ին։

Լին և Շաքլեթը ունեն երկու դուստր և երեք թոռ։

Լին ընտանիքով կապված է երգիչ Դեյվ Ռեյնուոթերի հետ («*The New Christy Minstrels*» խմբից)՝ իր մոր երկրորդ ամուսնության արդյունքում։

## Սկավառակագիտություն
• Rock The Bop (1957)

## Ծանոթագրություններ

## Աղբյուրներ
* 
* 
* 
 
Կատեգորիա:20-րդ դարի ամերիկացի երգիչներ
Կատեգորիա:20-րդ դարի ամերիկացի երգչուհիներ
Կատեգորիա:«Գրեմմի» մրցանակի դափնեկիրներ
Կատեգորիա:Ամերիկացի երգիչներ
Կատեգորիա:Ամերիկացի կանայք
Կատեգորիա:Ամերիկացի փոփ երգիչներ
Կատեգորիա:Ամերիկացի փոփ երգչուհիներ
Կատեգորիա:Երաժիշտներ այբբենական կարգով
Կատեգորիա:Կեղծանուններ